
J e g y z ő k ö n y v

Készült a Bácsalmás Város Önkormányzata Képviselő-testületének 2012. október11-én, 14 óra 46 perc kezdettel, Bácsalmáson, a Polgármesteri Hivatal földszinti kistanácskozótermében megtartott rendkívüli ülésén. 

Jelen vannak:

Tóth Árpád alpolgármester, Bailo Amadou, dr. Bakó Mária Lujza, Bánfi Attila és Nagy Gábor képviselők (5);

dr. Keresztury Monika jegyző, Farkas Zoltánné szociális, egészségügyi és családvédelmi osztályvezető, Snyehola Gézáné mb. gazdasági osztályvezető, Kerényi Tamás beruházási ügyintéző, Németh Attila szociális és közoktatási ügyintéző, Kerényiné Szalai Katalin gimnáziumigazgató, valamint Bubán László igazgatóhelyettes, a Hunyadi János Gimnázium és Szakiskola Szakiskolai Tagozatának vezetője (7);
Jegyzőkönyvvezető: Zobokiné Bite Gyöngyi testületi ügyintéző;

Igazoltan van távol:
Németh Balázs polgármester, Pálmai Zoltán, dr. Tanács Róbert és Turcsányi Csaba képviselő (4).
Tóth Árpád alpolgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 5 fő jelen van (56 %). Tájékoztatásul elmondja, hogy Németh Balázs polgármester betegség miatt nem tud jelen lenni, ezért a mai ülést ő fogja levezetni; Pálmai Zoltán, dr. Tanács Róbert és Turcsányi Csaba képviselők pedig a távolmaradásukat jelezték. Jegyzőkönyv-hitelesítőknek dr. Bakó Mária Lujza és Bánfi Attila képviselőket javasolja, majd a javaslatát szavazásra bocsátja. 

A képviselő-testület egyhangúlag (5 igen szavazattal) az alábbi határozatot hozza:

247/2012. (X. 11.) Bácsalmás v. öh.

Jegyzőkönyv-hitelesítők 

kijelölése 
Határozat
Bácsalmás Város Önkormányzatának Képviselő-testülete dr. Bakó Mária Lujza és Bánfi Attila képviselőket jelöli ki jegyzőkönyv-hitelesítőknek.

Tóth Árpád alpolgármester a dossziés anyagként megkapott 3. számú előterjesztést javasolja levenni a napirendről, ill. az egyebekben szóbeli előterjesztést javasol meghallgatni belső ellenőrzéssel kapcsolatos pénzügyi keretbiztosítási igényről és az elmúlt 1 évben született bácsalmási gyerekek tiszteletére ültetendő facsemeték helyszínének kiválasztásáról. A javaslatát – más indítvány nem lévén – szavazásra bocsátja.
A képviselő-testület egyhangúlag (5 igen szavazattal) az alábbi határozatot hozza:

248/2012. (X. 11.) Bácsalmás v. öh.

Napirend megállapítása 
Határozat
Bácsalmás Város Önkormányzatának Képviselő-testülete a 2012. október 11-i rendkívüli ülésén a következő napirendi pontokat tárgyalja meg:

1.
Osztály- és csoportszámok, szakmák meghatározása a 2013/14-es tanévre a Hunyadi János Gimnázium és Szakiskola szakiskolájában
2.
Bursa Hungarica Felsőoktatási Önkormányzati Ösztöndíjrendszer 2013. évi pályázati kiírása
3.
Egyebek

3.1.
Belső ellenőrzéssel kapcsolatos pénzügyi keret biztosítása

3.2.
Tájékoztató az elmúlt 1 évben született bácsalmási gyerekek tiszteletére ültetendő facsemeték helyszínének kiválasztásáról

1. napirendi pont
Osztály- és csoportszámok, szakmák meghatározása a 2013/14-es tanévre a Hunyadi János Gimnázium és Szakiskola szakiskolájában
(Az 1. sz. előterjesztés a jegyzőkönyv melléklete.)
Dr. Keresztury Monika jegyző tájékoztatásul elmondja, hogy az előterjesztés határozati javaslatát a Humánpolitikai Bizottság és a Pénzügyi és Fejlesztési Bizottság is azzal támogatta, hogy a 9. évfolyamon a kőműves szakma helyett ipari gépész szerepeljen a határozatban.
Dr. Bakó Mária Lujza képviselő érdeklődik, hogy az ipari gépész szakma mit takar.

Kerényiné Szalai Katalin gimnáziumigazgató kijelenti, hogy az ipari gépész szakma géplakatost jelent, elírásra hivatkozik a határozati javaslatban.

Tóth Árpád alpolgármester kérdezi, hogy a szakiskola hogyan maradhat meg, milyen információk hangzottak el a létszámok tekintetében a délelőtti tájékoztatón.

Kerényiné Szalai Katalin gimnáziumigazgató elmondja, hogy többcélú intézmény esetében az intézmény a megyéhez kerül. Ha a szakiskola tanulói létszáma nem haladja meg az iskola összlétszámának a 25 %-át, akkor maradhatnak járási tankerületi felügyelet alatt, rájuk ez utóbbi vonatkozik.
Tóth Árpád alpolgármester érdeklődik, hogy az új szakképzési törvénynek hogyan tud majd eleget tenni az iskola.

Bubán László igazgatóhelyettes elmondja, a Bács-Szakma Zrt. délelőtti közgyűlésén olyan szóbeli állásfoglalás hangzott el a TISZ részéről, hogy minden iskolát szeretnének megtartani, ezért alapszabály-módosításra van szükség, ennek érdekében bekérték a telephelyre vonatkozó fenntartói igazolásokat. A telephelyek nem tulajdonjogilag kerülnének át, hanem az üzemeltetési jogcímét vállalná át a TISZ. Nem tudja, hogy a TISZ-nek lesz-e jogköre minden iskola megtartásához, de a szándék megvan. 

A legnagyobb probléma az, hogy eddig a regionális fejlesztési képzési bizottságok határozták meg a szakképzés irányait, ezek a bizottságok 2012. szeptember 30-ával megszűntek, feladatkörüket majd a felálló megyei fejlesztési és képzési bizottságok fogják ellátni 2013. január 1-je után. Jelenleg a fenntartónak kell meghatározni azt, hogy milyen szakmákat, milyen csoportokat indít. A legközelebbi fejlesztési bizottsági meghatározás a következő, 2014-es tanévtől lesz aktuális. A TISZ a jelenlegi formában akarja fenntartani minden iskoláját.
Tóth Árpád alpolgármester megköszöni a tájékoztatást, majd az előterjesztés határozati javaslatának az elfogadását – a 9. évfolyamon kőműves helyett ipari gépész szakma megjelölésével – szavazásra bocsátja. 
A képviselő-testület egyhangúlag (5 igen szavazattal) az alábbi határozatot hozza:
249/2012. (X. 11.) Bácsalmás v. öh.

Osztály- és csoportszámok, szakmák 
meghatározása a 2013/14-es tanévre a Hunyadi
János Gimnázium és Szakiskola szakiskolájában 
Határozat
Bácsalmás Város Önkormányzatának Képviselő-testülete a nemzeti köznevelésről szóló CXXIV. törvény 83. § d.) pontja alapján intézményfenntartói jogkörében eljárva a Hunyadi János Gimnázium és Szakiskola szakiskolájában a 2013/14-es tanévre 
- 
a 9. évfolyamon 1 osztály gépi forgácsoló és ipari gépész szakmák 1-1

csoportban és

- 
a 11. évfolyamon 1 osztály gépi forgácsoló és kőműves szakmák 1-1

csoportban történő meghirdetését engedélyezi.

Határidő: azonnal

Felelős: Németh Balázs polgármester 

Operatív felelős: Németh Attila szociális és közoktatási ügyintéző
A határozatról értesül:

- kivonattal:
1. Németh Balázs polgármester



2. dr. Keresztury Monika jegyző 


3. Snyehola Gézáné mb. gazdasági osztályvezető



4. Farkas Zoltánné szociális, egészségügyi és családvédelmi ov.



5. Németh Attila szociális és közoktatási ügyintéző


6. Hunyadi János Gimnázium és Szakiskola
(6430 Bácsalmás, Szent János u. 5.)
2. napirendi pont
Bursa Hungarica Felsőoktatási Önkormányzati Ösztöndíjrendszer 2013. évi pályázati kiírása

(A 2. sz. előterjesztés a jegyzőkönyv melléklete.)
Tóth Árpád alpolgármester elmondja, hogy a bizottságok az előterjesztést támogatták, 1.500.000 Ft keretösszeg 2013. évi költségvetésben való biztosítását javasolták e célra. Kérdés, észrevétel nem lévén az előterjesztés határozati javaslatának az elfogadását – 1.500.000 Ft keretösszeg meghatározásával – szavazásra bocsátja.

A képviselő-testület 4 igen szavazattal és 1 tartózkodással (dr. Bakó Mária Lujza) az alábbi határozatot hozza:
250/2012. (X. 11.) Bácsalmás v. öh.

Bursa Hungarica Felsőoktatási 
Önkormányzati Ösztöndíjrendszer 
2013. évi pályázati kiírása 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) jóváhagyja a jelen határozat 1. számú mellékletét képező, a Bursa Hungarica Önkormányzati Ösztöndíjrendszer 2013. évi fordulójához való csatlakozásáról, valamint az elektronikus adatbázis használatáról szóló nyilatkozatot és felhatalmazza Németh Balázs polgármestert a nyilatkozat aláírására.

2. 
A Képviselő-testület a támogatásra 1.500.000 Ft keretösszeget biztosít a 2013. évi költségvetésében.

3.
A Képviselő-testület a pályázatot kiírja és a jelen határozat 2. számú mellékletét képező pályázati felhívást az önkormányzati tájékoztató újságban, Bácsalmás város honlapján és a Polgármesteri Hivatal hirdetőtábláján közzé teszi. 

Határidő:
1. és 3. pont esetében: azonnal 


2. pont esetében: 2013. évi költségvetés tervezése

Felelős: Németh Balázs polgármester

Operatív felelős: Németh Attila szociális és közoktatási ügyintéző
A határozatról értesül:

- kivonattal:
1. Németh Balázs polgármester



2. dr. Keresztury Monika jegyző



3. Snyehola Gézáné mb. gazdasági osztályvezető 


4. Farkas Zoltánné szoc., eü. és családvédelmi osztályvezető


5. Németh Attila szociális és közoktatási ügyintéző
A 250/2012. (X. 11.) Bácsalmás v. öh. számú határozat 1. és 2. számú melléklete a jelen jegyzőkönyv mellékleteként szerepel.

3. napirendi pont

3.1.
Belső ellenőrzéssel kapcsolatos pénzügyi keret biztosítása

(Szóbeli előterjesztés.)
Dr. Keresztury Monika jegyző elmondja, hogy a belső ellenőrzés kötelező önkormányzati feladat. A tárgyévet követő évre vonatkozó belső ellenőrzési tervet november 15-ig kell jóváhagynia a képviselő-testületnek. A tervet az október 30-i ülésre szerette volna beterjeszteni. Megkereste a belső ellenőrt, hogy készítse el a már kiadott kockázatelemzés alapján a tervet. A belső ellenőrtől azt a választ kapta, hogy tekintettel arra, hogy nem tudja, hogy mi lesz a kistérségnek a sorsa, és ezen belül a belső ellenőrzés megmarad-e ilyen szinten, ő nem tud belső ellenőrzési tervet készíteni. Kérte tőle, hogy ezt írja le. Azt is megkérdezte tőle, hogy vállalkozóként ellátná-e a kistérségi településeken ezt a feladatot, nemmel válaszolt, mert inkább máshol szeretne alkalmazottként dolgozni. 
Most abba a helyzetbe került, hogy belső ellenőrzési tervet nem kap, az eddig jól bevált szakembert a továbbiakban valószínűleg nem tudja alkalmazni. Ahhoz, hogy leadja a jogszabályi előírásoknak megfelelően kötelező feladatként előírt, belső ellenőrzéssel kapcsolatos ütemtervet, valamit lépnie kell. E feladat jövő évi finanszírozása bizonytalan, a tervezet szerinti 2.700 Ft/fős támogatásból kell biztosítani a forrást valószínűleg. 
Az idei évre ez 900 ezer Ft körüli összeget jelentett, mert a kistérség normatívában kb. 360 ezer Ft-ot kapott, az önkormányzat kb. 520 ezer Ft-ot tett hozzá. A testülettől arra szeretne felhatalmazást kérni, hogy kérhessen árajánlatot a 900 ezer Ft-on belül belső ellenőrzési tevékenység ellátására. Ennek hiányában nem fogja tudni a belső ellenőrzési tervet elkészíteni, mert ehhez az szükséges, hogy egy adott, szerződött belső ellenőrrel egyeztessen arról, hogy milyen ellenőri napokra, milyen ellenőrzést tud vállalni. A kistérségi ellenőrnek is az a problémája, hogy semmilyen információja nincs e tevékenység jövőbeni ellátásáról, ezért nem tud tervezni.

Dr. Bakó Mária Lujza képviselő szerint ugyanebben a helyzetben lenne az is, akit megbíznak.

Dr. Keresztury Monika jegyző ellentmond, hozzáfűzve, hogy három árajánlatot kérne be, egyet a könyvvizsgálójuktól, a másikat Mélykút belső ellenőrétől, a harmadikat a Homokháti Jegyzők Egyesületének belső ellenőrétől, mert ők ütemezni és értelmezni is tudnák a feladatot.
Dr. Bakó Mária Lujza képviselő nem érti, hogy miért nem tudja a belső ellenőrük elkészíteni a tervet, mert úgy gondolja, hogy ha nem lesz kistérség, akkor átkerül a járáshoz.
Dr. Keresztury Monika jegyző kijelenti, hogy ez a tevékenység nem járási feladat, a hivatali szerv vezetőjének a feladata gondoskodni a belső ellenőrzésről.
Dr. Bakó Mária Lujza képviselő úgy tudja, hogy a kistérségi dolgozók átkerülnek a járási hivatalokhoz.

Dr. Keresztury Monika jegyző kijelenti, hogy neki nincs köze a járási hivatalhoz. Ha a belső ellenőr átkerül a járáshoz, ott is lesz egy feladatköre, amelyet még nem ismer. A belső ellenőrzési tervet ebben a helyzetben csak külsős vállalkozók tudnák elkészíteni. 
Dr. Bakó Mária Lujza képviselő megjegyzi, hogy a jelenlegi belső ellenőr még állásban van, ezért neki kell elkészítenie a tervet, amelyet legfeljebb majd módosítanak.
Dr. Keresztury Monika jegyző kijelenti, hogy a belső ellenőrzés nagyon fontos, egy belső kontroll az állami számvevőszéki vizsgálat előtt, jövőre még fontosabb lesz ez a tevékenység.

Dr. Bakó Mária Lujza képviselő szerint a jelenlegi belső ellenőrnek kell elkészítenie a következő évi belső ellenőrzési tervet, amelyet szükség esetén módosíthatnak.

Tóth Árpád alpolgármester úgy véli, hogy a belső ellenőri feladatok nem fognak változni. Úgy tudja, hogy a kistérségi polgármesterek közösen szeretnének belső ellenőrt foglalkoztatni. Javasolja, hogy a jelenlegi belső ellenőr kapja meg feladatként a belső ellenőrzési terv elkészítését.
Dr. Keresztury Monika jegyző megjegyzi, a belső ellenőrnek tudnia kell azt, hogy hány településre készítse el a tervet.

Nagy Gábor képviselő szerint is módosíthatják később az elfogadott belső ellenőrzési tervet.

Dr. Keresztury Monika jegyző szavazást kér arról, hogy biztosít-e pénzügyi keretet a képviselő-testület e feladat ellátásához. Teljességgel kezelhetetlen helyzetnek tartja azt, hogy a belső ellenőrt utasítsák a terv elkészítésére.
Bailo Amadou képviselő úgy gondolja, hogy ha meghatároznak egy keretet, nem muszáj a teljes összeget felhasználniuk.
Dr. Keresztury Monika jegyző kijelenti, hogy semmivel sem kér többet, mint amennyibe az idén és az előző évben került a belső ellenőrzés. Lehet nemet mondani, de erről képviselő-testületi döntést kér. Annyit kér, hogy a képviselő-testület vállalja fel, hogy ad-e erre lehetőséget vagy nem. 
Tóth Árpád alpolgármester nem javasolja forrás biztosítását. Úgy gondolja, hogy a kistérségi ülésen megoldható ez a probléma, mert van belső ellenőr, akit az elnök utasíthat a terv elkészítésére. 
Bailo Amadou képviselő a határozati javaslat megfogalmazását kéri, mert el kell mennie, és nélküle határozatképtelen lesz az ülés.
Tóth Árpád alpolgármester szerint nincs miről szavazni.
Snyehola Gézáné mb. gazdasági osztályvezető szerint ez a pénz jövőre csak több lehet. Állami támogatás címkésen 2013-ban nincs. Ha olyan arányban fogják fizetni a belső ellenőrt, mint az idén, akkor ez 1,2 M Ft-ba kerül az önkormányzatnak. Ha most meghatározza a képviselő-testület, hogy ilyen keret erejéig megkereshet a jegyző belső ellenőrzéssel foglalkozó cégeket, akkor ez a pénz több nem lesz, a feladat ellátása biztosított lesz, a belső ellenőrzési munkaterv határidőben elkészül. 
Dr. Bakó Mária Lujza képviselő megjegyzi, hogy a belső ellenőrzési munkaterv elkészítésére nem biztosítanak fedezetet. 
Snyehola Gézáné mb. gazdasági osztályvezető kijelenti, hogy a belső ellenőrnek 3 nap van beállítva a 2012. évi munkatervébe a terv elkészítésére. Ő nem feladatarányosan kapja a fizetését, hanem havidíjas, de írásban jelezte, hogy nem tudja elkészíteni a tervet. 

Tóth Árpád alpolgármester szerint a jelenlegi belső ellenőrnek kell a belső ellenőrzési tervet elkészítenie, mert az ütemterv 3 napot tartalmaz e célra. 

Bailo Amadou képviselő 15 óra 15 perckor távozik az ülésteremből. A határozatképesség a továbbiakban nem áll fenn.

Dr. Keresztury Monika jegyző kijelenti, a fő probléma nem az, hogy a feladat bonyolult lenne, hanem az, hogy eddig kistérségi szinten oldották meg e tevékenység ellátását, de nem tudják, hogy mi lesz a kistérségi társulással.

Bánfi Attila képviselő szerint ilyen bizonytalanságban nem lehet számon kérni rajtuk semmit.
Tóth Árpád alpolgármester szerint az Állami Számvevőszék nem azt fogja vizsgálni, hogy tartalmilag megfelel-e a belső ellenőrzési ütemterv, hanem azt, hogy megvan-e. A belső ellenőr kitérhet arra a tervben, hogy a bizonytalanság miatt készült el ilyen módon a belső ellenőrzési terv. Készítse el a belső ellenőr a tervet, és a kistérségi polgármesterek majd döntenek a továbbiakról.
Snyehola Gézáné mb. gazdasági osztályvezető kéri a képviselőket, hogy ha szembesülnek majd az ÁSZ-jelentéssel, ne felejtsék el az elhangzottakat.
Dr. Keresztury Monika jegyző sajnálja, hogy nem határozatképes a képviselő-testület, mert szüksége lett volna a határozatra ahhoz, hogy bármilyen irányba elindulhasson. Hozzáteszi, hogy nem véletlen az, ha a belső ellenőr nem meri vállalni a felelősséget, és az sem véletlen, hogy ő a testület elé terjesztette ezt az ügyet. 
Tóth Árpád alpolgármester kijelenti, hogy senki sem akar szabálytalanságot elkövetni, de nincs probléma, mert erre az évre ki van fizetve e tevékenység ellátása, a belső ellenőrnek el kell készítenie a tervet. 

Dr. Keresztury Monika jegyző megjegyzi, nem mindegy, hogy 15 vagy 25 intézményre kell tervezni.
Tóth Árpád alpolgármester szerint le kell dokumentálni a tervet, amelyet január 2-ától pontosítani lehet. 

Dr. Keresztury Monika jegyző megjegyzi, hogy nehéz helyzetben van, mert a feladatot neki kell ellátnia, a forrást viszont a képviselő-testület biztosítja hozzá. Nem kapott segítséget a feladat ellátásához. A legnehezebb időben fognak belső ellenőr nélkül, segítség nélkül maradni. 

Tóth Árpád alpolgármester szerint nem maradnak támasz nélkül, mert lesz belső ellenőr, ugyanis sorban állnak a dolgozni akaró emberek. A keddi kistérségi ülésen az hangzott el, hogy szeretnék, ha a kistérség legalább részben megmaradna. 
Dr. Keresztury Monika jegyző kijelenti, hogy a 900 ezer Ft-ot nemcsak a belső ellenőrzési terv elkészíttetésére kérte, hanem a terv végrehajtására is.

Tóth Árpád alpolgármester a napirendi pontot lezárja azzal, hogy a kistérségi polgármesterek majd eldöntik, hogy kivel készíttetik el a belső ellenőrzési tervet. 

Nagy Gábor képviselő szerint is a jelenlegi belső ellenőrnek kellene a tervet elkészítenie.

Dr. Keresztury Monika jegyző megjegyzi, a belső ellenőr írásban jelezte, hogy nem készíti el a tervet.

Tóth Árpád alpolgármester kijelenti, hogy nem a dolgozó határozza meg, hogy milyen tevékenységet lát el.

3.2.
Tájékoztató az elmúlt 1 évben született bácsalmási gyerekek tiszteletére ültetendő facsemeték helyszínének kiválasztásáról

(Szóbeli tájékoztató.)
Dr. Bakó Mária Lujza képviselő emlékeztet arra, hogy a szeptemberi soros ülésen a képviselő-testület felkérte a fásítási munkacsoportot, hogy új területet jelöljön ki az elmúlt egy évben született bácsalmási gyerekek tiszteletére ültetendő 41 db facsemete elhelyezésére. A futballpálya, a kézilabda pálya és a gyakorlópálya mögött, a régi medence mellett helyezkedik el a parknak egy olyan szabad területe, ahol gyakorlatilag nincs semmi. A terület elég nagy, ott, a kerítés közelében fogják kivágatni a nem odavaló fákat, mint pl. a zöld juhart, amely inváziós fajnak minősített, a Kossuth-parkban és a park környékén nem is lehetne ilyen fa. Ezek a fák a kerítés tövében, vadon nőttek. A területet meg fogják tisztítani, sétányt is ki fognak alakítani, amely átnyúlna a Kossuth-park egyéb útjaihoz. Egyelőre a kerítés mentén ültetnék el a facsemetéket, de marad ott még hely a jövő évi fásításhoz is. 
Dr. Keresztury Monika jegyző felhívja a figyelmet arra, hogy ez a terület a Skateboard pálya pályázatával érintett, utána kell nézni, hogy milyen kötelezettségek vannak e helyszín vonatkozásában. 
Dr. Bakó Mária Lujza képviselő megjegyzi, hogy a fásítási munkacsoport nem talált más helyszínt a fák elültetésére, testületi határozatra lett volna szükség, mert a területet elő kell készíteni.

Nagy Gábor képviselő, Bánfi Attila képviselő és Tóth Árpád alpolgármester is kijelenti, hogy egyetért a helyszín kiválasztásával.

Tóth Árpád alpolgármester – több napirendi pont nem lévén – a részvételt megköszönve az ülést 15 óra 34 perckor berekeszti.

K. m. f.

      Németh Balázs polgármester távollétében:         

                            Tóth Árpád


dr. Keresztury Monika


       alpolgármester                          


             jegyző

                   dr. Bakó Mária Lujza

                     Bánfi Attila


                                     képviselők, jegyzőkönyv-hitelesítők

Melléklet a Bácsalmás Város Önkormányzatának Képviselő-testülete 22/2012. számú, 2012. október 11-én megtartott nyílt ülésének jegyzőkönyvéhez
1. sz. melléklet a 250/2012. (X. 11.) Bácsalmás v. öh. számú határozathoz

N y i l a t k o z a t 

a csatlakozásról valamint az elektronikus adatbázis használatáról 

Alulírott Németh Balázs, mint Bácsalmás Város Önkormányzatának polgármestere (a polgármester akadályoztatása esetén teljes jogkörrel eljáró helyettese) jelen nyilatkozat aláírásával igazolom, hogy: 

1. Az önkormányzat a jogszabályoknak megfelelően kifejezett és visszavonhatatlan döntést hozott arról, hogy csatlakozni kíván a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2013. évi pályázati fordulójához. 

2. Az önkormányzat a felsőoktatási hallgatók számára, valamint a felsőoktatási tanulmányokat kezdő fiatalok részére kiírandó Bursa Hungarica Felsőoktatási Önkormányzati Ösztöndíjrendszer 2013. évi pályázati fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és a települési önkormányzat által nyújtott támogatás összegének továbbítása során maradéktalanul az Általános Szerződési Feltételekben foglaltaknak megfelelően jár el. 

3. Az önkormányzat kötelezettséget vállal arra, hogy a Bursa Hungarica Felsőoktatási Önkormányzati Ösztöndíjrendszer 2013. évi fordulója keretében a beérkezett pályázatokat és a pályázatokról hozott döntését a https://www.eper.hu/eperbursa/onk/tonkbelep.aspx internet címen elérhető EPER-Bursa rendszerben rögzíti. 

4. Az önkormányzat nyilatkozik arról, hogy az EPER-Bursa rendszerben általa meghatározott és a pályázóktól bekért, a szociális körülmények igazolására fontosnak tartott nyilatkozatok és mellékletek nem állnak ellentétben a pályázati kiírás feltételeivel. 

Alapadatok (önkormányzat): 
Önkormányzat neve: Bácsalmás Város Önkormányzata

Önkormányzat címe: 6430 Bácsalmás, Gr. Teleki J. u. 4-8.

Polgármester: Németh Balázs 

Jegyző: dr. Keresztury Monika 

Központi e-mail cím: polg.hiv@bacsalmas.hu

Központi telefonszám: 06-79/541-455

Pénzintézeti adatok: 

Számlavezető intézet neve: 

Önkormányzat bankszámlaszáma: 

Felhasználói adatok (Központi kapcsolattartó): 
Központi kapcsolattartó neve: Németh Attila

Felhasználónév: 

E-mail cím: nemeth.attila@bacsalmas.hu

Telefonszám: 06-79/541-455/129. mellék

Kijelentem, hogy amennyiben az adatokban változás áll be, úgy a szükséges adatmódosítást végrehajtom az EPER-Bursa rendszerben, és a jóváhagyáshoz – a változás bekövetkezésétől számított 8 napon belül – új nyilatkozatot küldök a Támogatáskezelőnek. 

Alulírott Önkormányzati döntéshozó – polgári és büntetőjogi felelősségem tudatában – a jelen nyilatkozat aláírásával kijelentem, hogy az általam megadott adatok teljesek, valódiak és hitelesek. 

Kelt: …………………………………………………………… 








……………………………………………….. 










aláírás 








……………………………………………….. 








aláíró neve nyomtatott nagybetűvel

2. számú melléklet a 250/2012. (X. 11.) Bácsalmás v. öh. számú határozathoz
„A” TÍPUSÚ PÁLYÁZATI KIÍRÁS

Bácsalmás Város Önkormányzata az Emberi Erőforrások Minisztériumával együttműködve

ezennel kiírja a 2013. évre

a Bursa Hungarica Felsőoktatási Önkormányzati Ösztöndíjpályázatot

felsőoktatási hallgatók számára

a 2012/2013. tanév második és a 2013/2014. tanév első félévére vonatkozóan

1. A pályázat célja

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. A Bursa Hungarica többszintű támogatási rendszer, amelynek pénzügyi fedezeteként három forrás szolgál: a települési önkormányzatok által nyújtott támogatás; a megyei önkormányzatok által nyújtott támogatás és a felsőoktatási intézményi támogatás. Az ösztöndíjpályázattal kapcsolatos adatbázis-kezelői, koordinációs, a települési és megyei ösztöndíj pénzkezelési feladatait az Emberi Erőforrás Támogatáskezelő végzi, míg az elbírálási feladatokat az ösztöndíjpályázathoz csatlakozó települési és megyei önkormányzatok látják el.

A Bursa Hungarica Felsőoktatási Önkormányzati Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Kormányrendelet szolgál.
2. A pályázók köre

A pályázatra azok a települési önkormányzat illetékességi területén lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik felsőoktatási intézményben (felsőoktatási hallgatói jogviszony keretében) teljes idejű (nappali tagozatos), alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, egységes, osztatlan képzésben vagy felsőfokú szakképzésben folytatják tanulmányaikat. 

Az ösztöndíjra pályázhatnak a 2012 szeptemberében tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2013 őszén már nem áll fenn, úgy a 2013/2014. tanév első félévére eső ösztöndíj már nem kerül folyósításra.

Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2012/2013. tanév második félévére a hallgató már beiratkozzon a felsőoktatási intézménybe.

Nem részesülhet támogatásban az a pályázó, aki:

· középiskolai akkreditált iskolarendszerű felsőfokú szakképzésben vesz részt 

· a Magyar Honvédség és a fegyveres szervek hivatásos és szerződéses állományú hallgatója

· doktori (PhD) képzésben vesz részt 

· külföldi intézménnyel áll hallgatói jogviszonyban.
Az ösztöndíjat minden pályázati fordulóban újra kell pályázni.

3. A pályázat benyújtása 

Figyelem! Változás a pályázás rendjében!

A pályázatbeadáshoz a Bursa Hungarica Elektronikus Pályázatkezelési és Együttműködési Rendszerében (a továbbiakban: EPER-Bursa rendszer) pályázói regisztráció szükséges, melynek elérése: https://www.eper.hu/eperbursa/paly/palybelep.aspx.. A regisztrációt követően lehetséges a pályázati adatok feltöltése a csatlakozott önkormányzatok pályázói részére. A személyes és pályázati adatok feltöltését követően a pályázati űrlapot kinyomtatva és aláírva a települési önkormányzatnál kell benyújtaniuk a pályázóknak. A pályázat csak a pályázati kiírásban meghatározott csatolandó mellékletekkel együtt érvényes. A pályázati kiírásban meghatározott valamely melléklet hiányában a pályázat formai hibásnak minősül. A benyújtott pályázatok befogadását az önkormányzatnak az EPER-Bursa rendszerben igazolnia szükséges. A nem befogadott pályázatok a bírálatban nem vesznek részt.

A pályázat rögzítésének és az önkormányzatokhoz történő benyújtásának 

határideje: 2012. november 23.

A pályázatot a lakóhely szerint illetékes települési önkormányzat polgármesteri hivatalánál kell benyújtani. 

A pályázat kötelező mellékletei:

a)
A felsőoktatási intézmény által kitöltött eredeti hallgatói jogviszony-igazolás a 2012/2013. tanév első félévéről.

Amennyiben a pályázó egy időben több felsőoktatási intézménnyel is hallgatói jogviszonyban áll, pályázatában csak azt a felsőoktatási intézményt kell megneveznie, amellyel elsőként létesített hallgatói jogviszonyt. A felsőoktatási intézmények szerződése alapján folyó, közösen meghirdetett – egyik szakon nem hitéleti, a másik szakon hitoktató, illetve hittanár – kétszakos képzés esetében a hallgató az állami felsőoktatási intézményt köteles megnevezni. 

b)
Igazolás a pályázó és a pályázóval egy háztartásban élők egy főre jutó havi nettó jövedelméről.

c)
A szociális rászorultság igazolására az alábbi okiratok:

· . . . 

A további mellékleteket az elbíráló települési önkormányzat határozza meg.

A pályázati űrlap csak a fent meghatározott kötelező mellékletekkel együtt érvényes, valamely melléklet hiányában a pályázat formai hibásnak minősül.

Egy háztartásban élők: a pályázó lakóhelye szerinti lakásban életvitelszerűen együttlakó, ott bejelentett lakóhellyel vagy tartózkodási hellyel rendelkező személyek.

Jövedelem:
A szociális igazgatásról és szociális ellátásokról szóló 1993. évi III. törvény 4. § (1) bekezdés a) pontja alapján az elismert költségekkel és a befizetési kötelezettséggel csökkentett
- a személyi jövedelemadóról szóló 1995. évi CXVII. törvény szerint meghatározott, belföldről vagy külföldről származó - megszerzett - vagyoni érték (bevétel), ideértve a jövedelemként figyelembe nem vett bevételt és az adómentes jövedelmet is,

- az a bevétel, amely után az egyszerűsített vállalkozói adóról, illetve az egyszerűsített közteherviselési hozzájárulásról szóló törvény szerint adót, illetve hozzájárulást kell fizetni.

Elismert költségnek minősül a személyi jövedelemadóról szóló törvényben elismert költség, valamint a fizetett tartásdíj. Ha a magánszemély az egyszerűsített vállalkozói adó vagy egyszerűsített közteherviselési hozzájárulás alapjául szolgáló bevételt szerez, a bevétel csökkenthető a személyi jövedelemadóról szóló törvény szerint elismert költségnek minősülő igazolt kiadásokkal, ennek hiányában a bevétel 40%-ával. Ha a mezőgazdasági őstermelő adóévi őstermelésből származó bevétele nem több a kistermelés értékhatáránál (illetve ha részére támogatást folyósítottak, annak a folyósított támogatással növelt összegénél), akkor a bevétel csökkenthető az igazolt költségekkel, továbbá a bevétel 40%-ának megfelelő összeggel, vagy a bevétel 85%-ának, illetőleg állattenyésztés esetén 94%-ának megfelelő összeggel.

Befizetési kötelezettségnek minősül a személyi jövedelemadó, az egyszerűsített vállalkozási adó, a magánszemélyt terhelő egyszerűsített közteherviselési hozzájárulás, egészségbiztosítási hozzájárulás és járulék, egészségügyi szolgáltatási járulék, nyugdíjjárulék, nyugdíjbiztosítási járulék, magán-nyugdíjpénztári tagdíj és munkavállalói járulék.

Nem minősül jövedelemnek

1.
a temetési segély, az alkalmanként adott átmeneti segély, a lakásfenntartási támogatás, az adósságcsökkentési támogatás,

2.
a rendkívüli gyermekvédelmi támogatás, a gyermekek védelméről és a gyámügyi igazgatásról szóló 1997. évi XXXI. torvény (a továbbiakban: Gyvt.) 20/A. §-a szerinti pénzbeli támogatás, a Gyvt. 20/B. §-ának (4)-(5) bekezdése szerinti pótlék, a nevelőszülők számára fizetett nevelési díj és külön ellátmány,

3.
az anyasági támogatás,

4.
a tizenharmadik havi nyugdíj és a szépkorúak jubileumi juttatása,

5
 a személyes gondoskodásért fizetendő személyi térítési díj megállapítása kivételével a súlyos mozgáskorlátozott személyek pénzbeli közlekedési kedvezményei, a vakok személyi járadéka és a fogyatékossági támogatás,

6.
a fogadó szervezet által az önkéntesnek külön törvény alapján biztosított juttatás,

7.
annak az alkalmi munkavállalói könyvvel történő foglalkoztatásnak a havi ellenértéke, amely a teljes munkaidőben foglalkoztatott munkavállaló külön jogszabály szerinti kötelező legkisebb munkabérének (minimálbér) 50%-át nem haladja meg,

8
 a házi segítségnyújtás keretében társadalmi gondozásért kapott tiszteletdíj,

9.
az energiafelhasználáshoz nyújtott támogatás.

4. Adatkezelés

A pályázó pályázata benyújtásával büntetőjogi felelősséget vállal azért, hogy az EPER-Bursa rendszerben rögzített, a pályázati űrlapon és mellékleteiben az általa feltüntetett adatok a valóságnak megfelelnek. Tudomásul veszi, hogy amennyiben a pályázati űrlapon és mellékleteiben nem a valóságnak megfelelő adatokat tüntet fel, úgy a Bursa Hungarica Ösztöndíjrendszerből pályázata kizárható, a megítélt támogatás visszavonható.

A pályázó pályázata benyújtásával 
a)
hozzájárul ahhoz, hogy a pályázati űrlapon rögzített személyes adatait a pályázatot kiíró települési önkormányzat nyilvántartásba vegye és azokat a megyei önkormányzat és a Támogatáskezelő részére – kizárólag az ösztöndíjpályázat lebonyolítása és a támogatásra való jogosultság ellenőrzése céljából – átadja, illetőleg az ösztöndíj időtartama alatt maga kezelje;

b)
hozzájárul ahhoz, hogy a Támogatáskezelő személyes adatait az ösztöndíjpályázat lebonyolítása és a támogatásra való jogosultság ellenőrzése céljából az ösztöndíj időtartama alatt kezelje;

c)
hozzájárul ahhoz, hogy a felsőoktatási intézmény hallgatói jogviszonyáról a Támogatáskezelőnek, illetve a támogató önkormányzatnak tájékoztatást nyújtson;
d)
hozzájárul továbbá a pályázáskor rendelkezésre bocsátott személyes adatainak az azonosítás célja érdekében szükséges mértékben történő kezeléséhez és az ösztöndíjpályázat lebonyolítása, valamint a támogatásra való jogosultság ellenőrzése céljából történő továbbításához. 

5. A pályázat elbírálása

A beérkezett pályázatokat az illetékes települési önkormányzat bírálja el 2012. december 17-ig:

a)
az EPER-Bursa rendszerben nem rögzített, nem a rendszerből nyomtatott pályázati űrlapon, határidőn túl benyújtott, vagy formailag nem megfelelő pályázatokat a bírálatból kizárja, és kizárását írásban indokolja;

b)
minden, határidőn belül benyújtott, formailag megfelelő pályázatot érdemben elbírál, és döntését írásban indokolja;

c)
csak az illetékességi területén lakóhellyel rendelkező pályázókat részesítheti támogatásban;

d)
az elbírálás során korra, fajra, nemre, bőrszínre, felekezeti vagy világnézeti hovatartozásra, tanulmányi eredményre tekintet nélkül, kizárólag a pályázó szociális rászorultságának objektív vizsgálata alapján járhat el.

A pályázó az elbíráló szerv döntése ellen fellebbezéssel nem élhet.

A megítélt ösztöndíjat az önkormányzat határozatban visszavonhatja, ha az ösztöndíjas megszünteti lakóhelyét a települési önkormányzat illetékességi területén. A határozat csak a meghozatalát követő tanulmányi félévtől ható hatállyal hozható meg.

6. Értesítés a pályázati döntésről

A települési önkormányzat döntéséről és annak indokáról 2012. december 21-ig az EPER-Bursa rendszeren keresztül elektronikusan vagy postai úton küldött levélben értesíti a pályázókat.

A Támogatáskezelő az elbírálás ellenőrzését követően 2013. április 1-jéig az EPER-Bursa rendszeren keresztül értesíti a települési önkormányzat által támogatásban részesített pályázókat a Bursa Hungarica ösztöndíj teljes összegéről és az ösztöndíj-folyósítás módjáról.

7. Az ösztöndíj folyósításának feltételei

A támogatott hallgatók ösztöndíjra való jogosultságát a felsőoktatási intézmények a nemzeti felsőoktatásról szóló 2011. évi CCIV. törvény 47 §-ban foglaltak figyelembevételével, az állam által támogatott tanulmányok időtartamára tekintettel állapítják meg.

Az ösztöndíj-folyósítás feltétele, hogy a támogatott pályázó hallgatói jogviszonya a 2012/2013. tanév második félévében megfeleljen a pályázati kiírásnak. Amennyiben a támogatott pályázó hallgatói jogviszonya nem felel meg a pályázati kiírásnak, a támogatott az ösztöndíjra való jogosultságát az adott félévben elveszíti. Azokban a hónapokban, amelyekben a hallgató hallgatói jogviszonya szünetel, vagy nem felel meg a pályázati kiírás feltételeinek, az ösztöndíj folyósítása a folyósítás véghatáridejének módosulása nélkül, teljes egészében szünetel.

8. Az ösztöndíj folyósítása

Az ösztöndíj időtartama 10 hónap, azaz két egymást követő tanulmányi félév: 

a 2012/2013. tanév második (tavaszi), illetve a 2013/2014. tanév első (őszi) féléve.

Az önkormányzatok egy tanulmányi félévre egy összegben utalják át a Támogatáskezelő Bursa Hungarica számlájára a támogatott hallgatók öthavi önkormányzati támogatási összegét. A Támogatáskezelő a beérkezett önkormányzati ösztöndíjrészeket a kifizetőhelyek (felsőoktatási intézmények) szerint újracsoportosítja, majd a jogosult hallgatók után továbbutalja a kifizető felsőoktatási intézményekhez abban az esetben, ha a felsőoktatási intézmény a hallgatók jogosultságát visszaigazolta, és az önkormányzat utalási kötelezettségét teljesítve a pontos támogatási összeget továbbította a Támogatáskezelő számlájára.

Az intézményi ösztöndíjrész forrása az 51/2007. (III. 26.) Korm. rendelet 18. § (3) bekezdése értelmében az intézmények költségvetésében megjelölt elkülönített forrás.

Az ösztöndíjat (mind az önkormányzati, mind az intézményi ösztöndíjrészt) az a felsőoktatási intézmény folyósítja a hallgatónak, amelytől a hallgató – az állami költségvetés terhére – támogatást kap. Amennyiben a hallgató egy időben több felsőoktatási intézménnyel is hallgatói jogviszonyban áll, abban a felsőoktatási intézményben részesülhet támogatásban, amellyel elsőként létesített hallgatói jogviszonyt. A felsőoktatási intézmények szerződése alapján folyó, közösen meghirdetett – egyik szakon nem hitéleti, a másik szakon hitoktató, illetve hittanár – kétszakos képzés esetében a hallgató az állami felsőoktatási intézmény részéről kaphat juttatást. A kifizetés előtt a jogosultságot, valamint a hallgatói jogviszony fennállását az intézmény megvizsgálja. 

Az ösztöndíj folyósításának kezdete legkorábban: 2013. március.

Az önkormányzati ösztöndíjrész kifizetése a tavaszi félévben március hónaptól, az őszi félévben október hónaptól, de legkésőbb a felsőoktatási intézményhez történő átutalást követő első ösztöndíj-kifizetéskor indul, majd a továbbiakban az ösztöndíjfizetés rendje szerint történik.

Az intézményi ösztöndíjrész folyósítása március, illetve október hónapban kezdődik, azt a hallgatói juttatásokkal azonos rendben kell kifizetni. Az intézményi ösztöndíjrészt abban az esetben is ki kell fizetni, ha az önkormányzati ösztöndíjrész fedezete nem áll rendelkezésre az intézmény számláján. Az intézményi ösztöndíjrész független minden más, a felsőoktatási intézményben folyósított támogatástól.

Az elnyert ösztöndíjat közvetlen adó- és TB járulékfizetési kötelezettség nem terheli (lásd a személyi jövedelemadóról szóló 1995. évi CXVII. törvény 1. sz. melléklet 3.2.6. és 4.17. pontját).

9. A pályázók értesítési kötelezettségei

Az ösztöndíjban részesülő hallgató köteles az ösztöndíj folyósításának időszaka alatt minden, az ösztöndíj folyósítását érintő változásról haladéktalanul (de legkésőbb 15 napon belül) írásban értesíteni a folyósító felsőoktatási intézményt és a Támogatáskezelőt (levelezési cím: 1054 Budapest, Báthory u. 10.). A bejelentést az EPER-Bursa rendszeren keresztül kell kezdeményezniük. Az értesítési kötelezettséget a hallgató 5 munkanapon belül köteles teljesíteni az alábbi adatok változásakor:

· tanulmányok halasztása; 

· tanulmányok helyének megváltozása (az új felsőoktatási intézmény, kar, szak, megnevezésével);

· tanulmányi státusz (munkarend, képzési forma, finanszírozási forma) változása;

· személyes adatainak (születési név, anyja neve, állandó lakóhelye, állampolgárság) változása.

Az az ösztöndíjas, aki értesítési kötelezettségének elmulasztása miatt esik el az ösztöndíj folyósításától, a tanulmányi félév lezárását követően, legkésőbb június 30-ig, illetve január 31-ig ki nem fizetett ösztöndíjára már nem tarthat igényt.

Az ösztöndíjas lemondhat a számára megítélt támogatásról, amit az EPER-Bursa rendszerben kezdeményezhet és az onnan letölthető Lemondó nyilatkozatot aláírva és postai úton megküldve a Támogatáskezelő címére jelenthet be. A Lemondó nyilatkozat beküldésével az ösztöndíjas a nyertes ösztöndíjpályázatát megszünteti, azaz a megjelölt félévről és az ösztöndíj további félévi részleteiről is lemond. Az ösztöndíjas 30 napon belül köteles a jogosulatlanul felvett ösztöndíjat a folyósító felsőoktatási intézmény részére visszafizetni.

Amennyiben megállapítást nyer, hogy a pályázó a pályázatban nem a valóságnak megfelelő adatokat szolgáltatta vagy a pályázati feltételeknek egyébként nem felel meg, támogatásban nem részesülhet még abban az esetben sem, ha az ösztöndíj elnyeréséről szóló tájékoztatást már kézhez vette.

10. Lebonyolítás

Az ösztöndíjpályázattal kapcsolatos központi adatbázis-kezelői, koordinációs, a települési és a megyei önkormányzati ösztöndíjjal kapcsolatos pénzkezelési feladatokat a Támogatáskezelő látja el. 

A Támogatáskezelő elérhetősége:

Emberi Erőforrás Támogatáskezelő

1054 Budapest, Báthory u. 10.

Tel.: (1) 882-6876

E-mail: bursa@emet.gov.hu

Internet: www.emet.gov.hu (Bursa Hungarica)

„B” TÍPUSÚ PÁLYÁZATI KIÍRÁS

Bácsalmás Város Önkormányzata az Emberi Erőforrások Minisztériumával 

együttműködve 
 ezennel kiírja a 2013. évre 

a Bursa Hungarica Felsőoktatási Önkormányzati Ösztöndíjpályázatot

felsőoktatási tanulmányokat kezdeni kívánó fiatalok számára

1. A pályázat célja

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. A Bursa Hungarica többszintű támogatási rendszer, amelynek pénzügyi fedezeteként három forrás szolgál: a települési önkormányzatok által nyújtott támogatás; a megyei önkormányzatok által nyújtott támogatás és a felsőoktatási intézményi támogatás. Az ösztöndíjpályázattal kapcsolatos adatbázis-kezelői, koordinációs, a települési és megyei ösztöndíjjal kapcsolatos pénzkezelési feladatait az Emberi Erőforrás Támogatáskezelő (továbbiakban: Támogatáskezelő) végzi, míg az elbírálási feladatokat az ösztöndíjpályázathoz csatlakozó települési és megyei önkormányzatok látják el.

A Bursa Hungarica Felsőoktatási Önkormányzati Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Kormányrendelet szolgál.
2. Pályázók köre

A pályázatra azok a települési önkormányzat illetékességi területén lakóhellyel rendelkező, hátrányos szociális helyzetű fiatalok jelentkezhetnek, akik:

a) a 2012/2013. tanévben utolsó éves, érettségi előtt álló középiskolások;

vagy

b) felsőfokú diplomával nem rendelkező, felsőoktatási intézménybe még felvételt nem nyert érettségizettek;

és a 2013/2014. tanévtől kezdődően felsőoktatási intézmény keretében teljes idejű (nappali tagozatos) alapfokozatot és szakképzettséget eredményező alapképzésben, egységes, osztatlan képzésben vagy felsőoktatási szakképzésben kívánnak részt venni. 

Nem részesülhet támogatásban az a pályázó, aki:

· középiskolai akkreditált iskolarendszerű felsőfokú szakképzésben vesz részt 

· A Magyar Honvédség és a fegyveres szervek hivatásos és szerződéses állományú hallgatója

A pályázók közül csak azok részesülhetnek ösztöndíjban, akik 2013-ban először nyernek felvételt felsőoktatási intézménybe és tanulmányaikat a 2013/2014. tanévben ténylegesen megkezdik.

Az ösztöndíj időtartama 3x10 hónap, azaz hat egymást követő tanulmányi félév.

3. A pályázat benyújtása

Figyelem! Változás a pályázás rendjében!

A pályázatbeadáshoz a Bursa Hungarica Elektronikus Pályázatkezelési és Együttműködési Rendszerében (a továbbiakban: EPER-Bursa rendszer) pályázói regisztráció szükséges, melynek elérése: https://www.eper.hu/eperbursa/paly/palybelep.aspx.

. A regisztrációt követően lehetséges a pályázati adatok feltöltése a csatlakozott önkormányzatok pályázói részére. A személyes és pályázati adatok feltöltését követően a pályázati űrlapot kinyomtatva és aláírva a települési önkormányzatnál kell benyújtaniuk a pályázóknak. A pályázat csak a pályázati kiírásban meghatározott csatolandó mellékletekkel együtt érvényes. A pályázati kiírásban meghatározott valamely melléklet hiányában a pályázat formai hibásnak minősül. A benyújtott pályázatok befogadását az önkormányzatnak az EPER-Bursa rendszerben igazolnia szükséges. A nem befogadott pályázatok a bírálatban nem vesznek részt.

A pályázat rögzítésének és az önkormányzatokhoz történő benyújtásának

határideje: 2012. november 23.

A pályázatot a lakóhely szerint illetékes települési önkormányzat polgármesteri hivatalánál kell benyújtani. 
A pályázat kötelező mellékletei:

1..
Igazolás a pályázó és a pályázóval egy háztartásban élők egy főre jutó havi nettó jövedelméről.

2..
A szociális rászorultsága igazolására az alábbi okiratok:

· . . . 

A további mellékleteket az elbíráló települési önkormányzat határozza meg.

A pályázati űrlap csak a fent meghatározott kötelező mellékletekkel együtt érvényes, valamely melléklet hiányában a pályázat formai hibásnak minősül.

Egy háztartásban élők: a pályázó állandó lakóhelye szerinti lakásban életvitelszerűen együttlakó, ott bejelentett vagy tartózkodási hellyel rendelkező személyek.

Jövedelem:
A szociális igazgatásról és szociális ellátásokról szóló 1993. évi III. törvény 4. § (1) bekezdés a) pontja alapján az elismert költségekkel és a befizetési kötelezettséggel csökkentett
- a személyi jövedelemadóról szóló 1995. évi CXVII. törvény szerint meghatározott, belföldről vagy külföldről származó - megszerzett - vagyoni érték (bevétel), ideértve a jövedelemként figyelembe nem vett bevételt és az adómentes jövedelmet is,

- az a bevétel, amely után az egyszerűsített vállalkozói adóról, illetve az egyszerűsített közteherviselési hozzájárulásról szóló törvény szerint adót, illetve hozzájárulást kell fizetni.

Elismert költségnek minősül a személyi jövedelemadóról szóló törvényben elismert költség, valamint a fizetett tartásdíj. Ha a magánszemély az egyszerűsített vállalkozói adó vagy egyszerűsített közteherviselési hozzájárulás alapjául szolgáló bevételt szerez, a bevétel csökkenthető a személyi jövedelemadóról szóló törvény szerint elismert költségnek minősülő igazolt kiadásokkal, ennek hiányában a bevétel 40%-ával. Ha a mezőgazdasági őstermelő adóévi őstermelésből származó bevétele nem több a kistermelés értékhatáránál (illetve ha részére támogatást folyósítottak, annak a folyósított támogatással növelt összegénél), akkor a bevétel csökkenthető az igazolt költségekkel, továbbá a bevétel 40%-ának megfelelő összeggel, vagy a bevétel 85%-ának, illetőleg állattenyésztés esetén 94%-ának megfelelő összeggel.

Befizetési kötelezettségnek minősül a személyi jövedelemadó, az egyszerűsített vállalkozási adó, a magánszemélyt terhelő egyszerűsített közteherviselési hozzájárulás, egészségbiztosítási hozzájárulás és járulék, egészségügyi szolgáltatási járulék, nyugdíjjárulék, nyugdíjbiztosítási járulék, magán-nyugdíjpénztári tagdíj és munkavállalói járulék.

Nem minősül jövedelemnek

1. a temetési segély, az alkalmanként adott átmeneti segély, a lakásfenntartási támogatás, az adósságcsökkentési támogatás,

2. a rendkívüli gyermekvédelmi támogatás, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 20/A. §-a szerinti pénzbeli támogatás, a Gyvt. 20/B. §-ának (4)-(5) bekezdése szerinti pótlék, a nevelőszülők számára fizetett nevelési díj és külön ellátmány,

3. az anyasági támogatás,

4. a tizenharmadik havi nyugdíj és a szépkorúak jubileumi juttatása,

5. a személyes gondoskodásért fizetendő személyi térítési díj megállapítása kivételével a súlyos mozgáskorlátozott személyek pénzbeli közlekedési kedvezményei, a vakok személyi járadéka és a fogyatékossági támogatás,

6. a fogadó szervezet által az önkéntesnek külön törvény alapján biztosított juttatás,

7. annak az alkalmi munkavállalói könyvvel történő foglalkoztatásnak a havi ellenértéke, amely a teljes munkaidőben foglalkoztatott munkavállaló külön jogszabály szerinti kötelező legkisebb munkabérének (minimálbér) 50%-át nem haladja meg,

8. a házi segítségnyújtás keretében társadalmi gondozásért kapott tiszteletdíj,

9. az energiafelhasználáshoz nyújtott támogatás;

4. Adatkezelés

A pályázó pályázata benyújtásával büntetőjogi felelősséget vállal azért, hogy az EPER-Bursa rendszerben rögzített, a pályázati űrlapon és mellékleteiben az általa feltüntetett adatok a valóságnak megfelelnek. Tudomásul veszi, hogy amennyiben a pályázati űrlapon és mellékleteiben nem a valóságnak megfelelő adatokat tüntet fel, úgy a Bursa Hungarica Ösztöndíjrendszerből pályázata kizárható, a megítélt támogatás visszavonható.

A pályázó pályázata benyújtásával hozzájárul ahhoz, hogy:

a) a pályázati űrlapon rögzített személyes adatait a pályázatot kiíró települési önkormányzat nyilvántartásba vegye és azokat a megyei önkormányzat és a Támogatáskezelő részére – kizárólag az ösztöndíjpályázat lebonyolítása és a támogatásra való jogosultság ellenőrzése céljából – átadja, illetőleg az ösztöndíj időtartama alatt maga kezelje;

b) a Támogatáskezelő személyes adatait az ösztöndíjpályázat lebonyolítása és a támogatásra való jogosultság ellenőrzése céljából az ösztöndíj időtartama alatt kezelje;

c) a felsőoktatási intézménybe történő felvételi jelentkezése eredményéről az Oktatási Hivatal a Támogatáskezelőnek, illetőleg a támogató önkormányzatnak tájékoztatást nyújtson;

d) a felsőoktatási intézmény hallgatói jogviszonyáról a Támogatáskezelőnek, illetve a támogató önkormányzatnak tájékoztatást nyújtson,
e) a pályázáskor rendelkezésre bocsátott személyes adatainak az azonosítás célja érdekében szükséges mértékben történő kezeléséhez és az ösztöndíjpályázat lebonyolítása, valamint a támogatásra való jogosultság ellenőrzése céljából történő továbbításához. 

A pályázók büntetőjogi felelősségük tudatában kijelentik, hogy a pályázati űrlap benyújtásakor felsőoktatási intézménybe még nem nyertek felvételt. 

5. A pályázat elbírálása

A települési önkormányzat 2012. december 17-ig saját maga bírálja el a beérkezett pályázatokat: 

a.) az EPER-Bursa rendszerben nem rögzített, nem a rendszerből nyomtatott pályázati űrlapon, a határidőn túl benyújtott, vagy formailag nem megfelelő pályázatokat a bírálatból kizárja, és kizárását írásban indokolja;

b.) minden határidőn belül benyújtott, formailag megfelelő pályázatot érdemben elbírál, és döntését írásban indokolja;

c) csak az illetékességi területén lakóhellyel rendelkező pályázókat részesítheti támogatásban;

d.) az elbírálás során korra, fajra, nemre, bőrszínre, felekezeti vagy világnézeti hovatartozásra, tanulmányi eredményre tekintet nélkül, kizárólag a pályázó szociális rászorultságának objektív vizsgálatára tekintettel járhat el.

A pályázó az elbíráló szerv döntése ellen fellebbezéssel nem élhet.

A „B” típusú ösztöndíjasok szociális rászorultságát az önkormányzat évente egyszer jogosult és köteles felülvizsgálni. Amennyiben az ösztöndíjas a szociális rászorultság vizsgálata során az önkormányzat által kért igazolásokat nem bocsátja rendelkezésre, vagy az önkormányzattal a vizsgálat során az együttműködést egyéb módon kifejezetten megtagadja, az önkormányzat az ösztöndíjas szociális rászorultságának megszűntét vélelmezi, azaz az ösztöndíjas ösztöndíját elveszíti. A települési önkormányzat ebben az esetben határozatban rendelkezik a támogatás visszavonásáról. A határozat csak a meghozatalát követő tanulmányi félévtől ható hatállyal hozható meg.
A felsőoktatási intézménybe jelentkezők számára megítélt támogatást az önkormányzat visszavonhatja abban az esetben is, ha az ösztöndíjas elköltözik a települési önkormányzat illetékességi területéről. A települési önkormányzat ebben az esetben határozatban rendelkezik a támogatás visszavonásáról. A határozat csak a meghozatalát követő tanulmányi félévtől ható hatállyal hozható meg.

6. Értesítés a pályázati döntésről

A települési önkormányzat döntéséről és annak indokáról 2012. december 21-ig az EPER-Bursa rendszeren keresztül elektronikusan vagy postai úton küldött levélben értesíti a pályázókat.

A Támogatáskezelő az elbírálás ellenőrzését követően 2013. április 1-jéig az EPER-Bursa rendszeren keresztül értesíti a települési önkormányzat által támogatásban részesített pályázókat a Bursa Hungarica ösztöndíj teljes összegéről és az ösztöndíj-folyósítás módjáról.

A pályázó a felvételi értesítő másolatának megküldésével köteles 2013. augusztus 30-ig a Támogatáskezelő részére bejelenteni, hogy a 2013/2014. tanévben melyik felsőoktatási intézményben kezdi meg tanulmányait. Továbbá a pályázó köteles nyilatkozni arról, hogy a 2013-as felvételi évet megelőzően nyert-e felvételt felsőoktatási intézménybe. Az a pályázó, aki értesítési kötelezettségének nem tesz eleget, az ösztöndíj folyósításából és az ösztöndíjrendszer következő évi fordulójából kizárható.

Amennyiben a "B" típusú pályázat során támogatásban részesülő ösztöndíjas a támogatás időtartama alatt sikeresen pályázik "A" típusú ösztöndíjra, "B" típusú ösztöndíját automatikusan elveszti.

7. Az ösztöndíj folyósításának feltételei

Az ösztöndíj-folyósítás feltétele, hogy a támogatott pályázó hallgatói jogviszonya a 2013/2014. tanév első félévében megfeleljen a pályázati kiírásnak. Amennyiben a támogatott pályázó hallgatói jogviszonya nem felel meg a pályázati kiírásnak, a támogatott az ösztöndíjra való jogosultságát elveszíti.

Az ösztöndíj csak azokban a hónapokban kerül folyósításra, amelyekben a pályázó beiratkozott hallgatója a felsőoktatási intézménynek. 

A támogatott hallgatók ösztöndíjra való jogosultságát a felsőoktatási intézmények a nemzeti felsőoktatásról szóló 2011. évi CCIV. törvény 47 §-ban foglaltak figyelembevételével, az állam által támogatott tanulmányok időtartamára tekintettel állapítják meg.

Azokban a hónapokban, amelyekben a hallgató hallgatói jogviszonya szünetel, vagy nem felel meg a pályázati kiírás feltételeinek, (kivéve ha az a folyósítás első féléve) az ösztöndíj folyósítása - a folyósítás véghatáridejének módosítása nélkül - teljes egészében szünetel.

8. Az ösztöndíj folyósítása

Az ösztöndíj folyósításának kezdete a 2013/2014. tanév első féléve.

Az önkormányzatok egy tanulmányi félévre egy összegben utalják át a Támogatáskezelő Bursa Hungarica számlájára a támogatott hallgatók öthavi önkormányzati támogatási összegét. A Támogatáskezelő a beérkezett önkormányzati ösztöndíjrészeket a kifizetőhelyek (felsőoktatási intézmények) szerint újracsoportosítja, majd a jogosult hallgatók után továbbutalja a kifizető felsőoktatási intézményekhez abban az esetben, ha a felsőoktatási intézmény a hallgatók jogosultságát visszaigazolta, és az önkormányzat utalási kötelezettségét teljesítve a pontos támogatási összeget továbbította a Támogatáskezelő számlájára.

Az intézményi ösztöndíjrész forrása az 51/2007. (III. 26.) Korm. rendelet 18. § (3) bekezdése értelmében az intézmények költségvetésében megjelölt elkülönített forrás.

Az ösztöndíjat (mind az önkormányzati, mind az intézményi ösztöndíjrészt) az a felsőoktatási intézmény folyósítja a hallgatónak, amelytől a hallgató – az állami költségvetés terhére – támogatást kap. Amennyiben a hallgató egy időben több felsőoktatási intézménnyel is hallgatói jogviszonyban áll, abban a felsőoktatási intézményben részesülhet támogatásban, amellyel elsőként létesített hallgatói jogviszonyt. A felsőoktatási intézmények szerződése alapján folyó, közösen meghirdetett – egyik szakon nem hitéleti, a másik szakon hitoktató, illetve hittanár – kétszakos képzés esetében a hallgató az állami felsőoktatási intézmény részéről kaphat juttatást. A kifizetés előtt a jogosultságot, valamint a hallgatói jogviszony fennállását az intézmény megvizsgálja. 

Az ösztöndíj folyósításának kezdete legkorábban: 2013. október.

Az önkormányzati ösztöndíjrész kifizetése az őszi félévekben október hónaptól, a tavaszi félévekben március hónaptól, de legkésőbb a felsőoktatási intézményhez történő átutalást követő első ösztöndíj-kifizetéskor indul, majd a továbbiakban az ösztöndíjfizetés rendje szerint történik.

Az intézményi ösztöndíjrész folyósítása október, illetve március hónapban kezdődik, azt a hallgatói juttatásokkal azonos rendben kell kifizetni. Az intézményi ösztöndíjrészt abban az esetben is ki kell fizetni, ha az önkormányzati ösztöndíjrész fedezete nem áll rendelkezésre az intézmény számláján. Az intézményi ösztöndíjrész független minden más, a felsőoktatási intézményben folyósított támogatástól.

Az elnyert ösztöndíjat közvetlen adó- és TB járulékfizetési kötelezettség nem terheli, azonban az adóalapot növelő jövedelemnek számít. (lásd a személyi jövedelemadóról szóló 1995. évi CXVII. törvény 1. sz. melléklet 3.2.6., 4.17. pontját). 

9. A pályázók értesítési kötelezettségei

Az ösztöndíjban részesülő hallgató köteles az ösztöndíj folyósításának időszaka alatt minden, az ösztöndíj folyósítását érintő változásról haladéktalanul (de legkésőbb 15 napon belül) írásban értesíteni a folyósító felsőoktatási intézményt és a Támogatáskezelőt (1054 Budapest, Báthory u. 10.). A bejelentést az EPER-Bursa rendszeren keresztül kell kezdeményezniük. Az értesítési kötelezettséget a hallgató 5 munkanapon belül köteles teljesíteni az alábbi adatok változásakor:

· tanulmányok halasztása; 

· tanulmányok helyének megváltozása (az új felsőoktatási intézmény, kar, szak, munkarend, finanszírozási forma megnevezésével);

· tanulmányi státusz (munkarend, képzési forma, finanszírozási forma) változása;

· személyes adatainak (születési név, anyja neve, állampolgársága, állandó lakóhelye) változása.

Az az ösztöndíjas, aki értesítési kötelezettségének elmulasztása miatt esik el az ösztöndíj folyósításától, a tanulmányi félév lezárását követően, legkésőbb június 30-ig, illetve január 31-ig ki nem fizetett ösztöndíjára már nem tarthat igényt.

Az ösztöndíjas 30 napon belül köteles a jogosulatlanul felvett ösztöndíjat a folyósító felsőoktatási intézmény részére visszafizetni.
Az ösztöndíjas lemondhat a számára megítélt támogatásról, amit az EPER-Bursa rendszerben kezdeményezhet és az onnan letölthető Lemondó nyilatkozatot aláírva és postai úton megküldve a Támogatáskezelő címére jelenthet be. A Lemondó nyilatkozat beküldésével az ösztöndíjas a nyertes ösztöndíjpályázatát megszünteti, azaz a megjelölt félévről és az ösztöndíj további félévi részleteiről is lemond.

Amennyiben megállapítást nyer, hogy a pályázó a pályázatban nem a valóságnak megfelelő adatokat szolgáltatta vagy a pályázati feltételeknek egyébként nem felel meg, támogatásban nem részesülhet még abban az esetben sem, ha az ösztöndíj elnyeréséről szóló tájékoztatást már kézhez vette.

A Bursa Hungarica Felsőoktatási Önkormányzati Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet szolgál.

10. Lebonyolítás

Az ösztöndíjpályázattal kapcsolatos központi adatbázis-kezelői, koordinációs, a települési és a megyei önkormányzati ösztöndíjjal kapcsolatos pénzkezelési feladatokat az Emberi Erőforrás Támogatáskezelő látja el.

A Támogatáskezelő elérhetősége:

Emberi Erőforrás Támogatáskezelő

1054 Budapest, Báthory u. 10.

Tel.: (1) 882-6876

E-mail: bursa@emet.gov.hu

Internet: www.emet.gov.hu (Bursa Hungarica)

